КъБР-м щыIэ УФСИН-м и унафэщI Мэржэхъу Мухьэмэд
Урысейм Тезырхэр ирегъэхьэкIынымкIэ и федеральнэ къулыкъум и Iэтащхьэ Корниенкэ Геннадий и унафэм ипкъ иткIэ, КъБР-м щыIэ УФСИН-м и унафэщI къулыкъур дзыхь хуащIащ къэрал кIуэцI къулыкъум и полковник Мэржэхъу Мухьэмэд Хьэрэбий и къуэм. Иужьрей илъэситIым ар Урысей ФСИН-м и къызэгъэпэщакIуэ-инспектор управленэм и уголовнэ-гъэзэщIакIуэ IэнатIэм и инспекцэ нэхъыщхьэм и инспектор нэхъыщхьэ къулыкъум пэрытащ.
Къэбэрдей-Балъкъэрым и уголовнэ-гъэзэщIакIуэ IэнатIэм и управленэмрэ абы и IуэхущIапIэхэмрэ я Iэтащхьэхэм щIэуэ ягъэува унафэщIыр яригъэцIыхуащ къэрал кIуэцI къулыкъум и генерал-лейтенант Цатуров Владислав. Абы Мэржэхъум и лэжьыгъэ гъуэгуанэм къызэхуэсахэр щыгъуазэ ищIащ. Ар щIэныгъэ зыбгъэдэлъ, куэдкIэ зыщыгугъ унафэщIу зэрыщытри къыхигъэщащ.
Iуэхугъуэ гуапэм кърихьэлIащ КъБР-м и Iэтащхьэм и Аппаратым, республикэм и Парламентым, ЦIыхум и хуитыныгъэхэмкIэ уполномоченнэу КъБР-м щыIэм я лIыкIуэхэр, къарузехьэ IэнатIэхэм я унафэщIхэр, КъБР-м щыIэ УФСИН-м и Жылагъуэ советым и тхьэмадэр.
КъБР-м экономикэ, жылагъуэ шынагъуэншагъэмкIэ и советым и секретарь Ешыгуауэ Руслан республикэм и Iэтащхьэм и къалэнхэр пIалъэкIэ зыгъэзащIэм къыбгъэдэкI псалъэ гуапэхэр Мэржэхъу Мухьэмэд жриIащ УФСИН-м, Къэбэрдей-Балъкъэрым щыIэ IэнатIэхэм, ведомствэхэм я зэдэлэжьэныгъэм адэкIи зэрыпащэнур, уголовнэ-гъэзэщIакIуэ IэнатIэм къыпэщыт къалэнхэр зэрыпхагъэкIынур и фIэщ зэрыхъури къыхигъэщащ.
— Урысей ФСИН-м, КъБР-м и Iэтащхьэм и къалэнхэр пIалъэкIэ зыгъэзащIэм фIыщIэ яхузощI щIыналъэ управленэм и унафэщI къулыкъур дзыхь къызэрысхуащIам папщIэ, — жиIащ КъБР-м щыIэ УФСИН-м и тхьэмадэщIэ Мэржэхъу Мухьэмэд. Я лэжьыгъэр сыт и лъэныкъуэкIи зыхуей хуэзэу къызэрызэригъэпэщынур, уголовнэ-гъэзэщIакIуэ IэнатIэм и зэхъуэкIыныгъэхэм зэрыпищэнури абы къыхигъэщхьэхукIащ.
КъБР-м щыIэ УФСИН-м и пресс-IуэхущIапIэ.
